ming030890/wiki-yue-high-quality huggingface dataset:
綠藻植物門

綠藻植物門（學名：Chlorophyta）係植物嘅一門，包含約莫8000幾個物種，大部份都係水生嘅光合真覈生物。同陸地上面生嘅植物一樣，綠藻都有葉綠素 ，而且將能源轉化做澱粉收埋落佢嘅色素體入面。綠藻門同車軸藻門相關，佢哋夾埋就叫「綠色植物」。
綠豆沙

綠豆沙係中國廣東、香港最常見嘅糖水之一，主要材料係綠豆。有時會加入海帶、陳皮或芸香（俗稱臭草）。
綠豆沙食法同喳咋一樣，可以熱食或者涷食。加米可以成為綠豆粥。
綠道

綠道（粵拼：luk6 dou6；英文：Greenway）係種線性綠色嘅開闊空間，多數通過河邊、溪谷、山脊、風見到了等自然嘅人工廊道起出嚟。入面有步行同踹車人士入去景區遊玩嘅路線，多數同主要公園、自然保護區、風景名勝區，歷史古蹟同埋城鄉民宅連埋一齊。
綠蛋島

綠蛋島（英文：Green Egg Island ），又叫爛排（英文：Lan Pai ），係香港一個島，喺新界西貢區清水灣半島東面，龍蝦灣嘅東南面。個島基本上係一大片礁石，但中間近西岸零零舍舍有塊橢圓嘅植披地，睇落好似一隻綠色嘅蛋，所以就叫綠蛋島。
綠袖子

《綠袖子》（英文：Greensleeves）係一首傳統嘅英格蘭民謠，16世紀開始喺英格蘭民間流行，屬於羅曼尼斯卡（Romanesca）系歌曲。
《綠袖子》跟二段體（binary form；下圖係樂譜），首曲分四段，當中頭嗰兩段（AA'）彼此之間旋律好相似（當中「A'」表示「A 嘅變種」），而跟尾嗰兩段（BB'）又係彼此之間旋律好相似，所以形成 AABB 噉嘅形式。
《綠袖子》

簡史
到而家仍然無人知道呢首歌係邊個作。一個廣為流傳，但未被證實嘅說法係，呢首歌係由英王亨利八世（1491年－1547年）作畀佢嘅愛人安妮·博林王后。安妮曾經拒絕亨利八世嘅愛意，而令亨利八世對佢有更痴痴嘅苦戀。而呢首歌嘅內容，敍述咗一個君王愛上平民女人嘅故事，令人不禁聯想到妻子眾多嘅國王亨利，同埋佢嘅第二任妻子安妮王后。

版本
佛漢·威廉斯喺佢嘅歌劇「戀愛中的約翰爵士」（Sir John In Love）入面作咗「綠袖子幻想曲」（Fantasia On Greensleeves）。
聖誕歌《是何嬰孩》（What Child Is This）係調寄綠袖子。
日本作曲家光田康典喺Playstation 2遊戲「異度傳說首部曲」入面，改編咗綠袖子作為遊戲配樂。

英國
蘇格蘭詩人、作曲家羅伯特·彭斯曾以綠袖子嘅旋律寫下The Old Year Now Away Has Fled一曲。
英國廣播公司電台第四台曾以改編嘅綠袖子作播放音樂。

香港
香港考評局喺而家已經停辦咗嘅香港中學會考同高級程度會考，仲有而家嘅文憑試中英文科聆聽考試，用咗1962年約翰·巴比羅利指揮倫敦小交響樂團(英文：Sinfonia of London)演奏嘅版本，作為考生確認電台頻道嘅訊號同埋整理答案時間嘅背景音樂 ，亦因此被當代學生戲稱為「死亡之歌」。。
歌手許冠傑喺1986年所發行嘅專輯《宇宙無限》入面，歌曲《寂寞聖誕》係改編自《綠袖子》。
2021年6月，港鐵屯馬綫通車，鐵路愛好者羅哲琛用咗《綠袖子》嚟做二次創作，作咗一曲《屯馬開通真的很興奮》，當時就成為咗唔少網民嘅熱話。第二年東鐵綫過海段通車嗰陣，港鐵公司照版煮碗，再用《綠袖子》做旋律製作宣傳MV《東鐵過海真的很興奮》。

台灣
台灣歌手林志炫1998年嘅《蒙娜麗莎的眼淚》專輯入面，歌曲《蜘蛛》係改編自《綠袖子》。
台灣歌手元若藍喺2006年所發行嘅專輯《愛X無限大》入面第二首歌《綠袖子》，前奏同尾奏都係採用呢首民謠。
綠薄荷

綠薄荷（粵拼：luk6 bo6 ho4；學名：Mentha spicata）係脣形科薄荷屬嘅草本植物。

用途
佢除咗做調味料之外，葉可以整芳香油。喺摩洛哥，當地人成日用嚟整薄荷茶。
綠豆

綠豆係種食得嘅豆，綠色細細粒，東亞人會用佢整甜品，好似綠豆沙咁。綠豆亦都可以發芽菜。
美原區

美原區（粵拼：mei2 jyun4 keoi1，日文：美原区／みはらく Mihara ku */?）係日本大阪府堺市嘅其中一個區。
美利堅聯盟國

美利堅聯盟國係1861年到1865年期間美利堅合眾國南部州份分裂出嚟嘅政權，分裂原因係呢啲州份唔妥主張廢除奴隸制嘅合眾國總統林肯，之後雙方爆發南北戰爭，最後聯盟國打輸咗，併返入合眾國。
美利道

美利道（英文：Murray Road）係香港金鐘一條馬路，由干諾道中同夏愨道交界開始，去到金鐘道。
美利機

美利機（Mealy machine）係有限狀態機嘅一種，部機嘅輸出同時由部機嘅狀態以及輸入話事。
美南站

美南站係釜山地鐵3號線同釜山地鐵4號線嘅一個轉車站，同時都係釜山地鐵4號線嘅起點站，喺韓國釜山廣域市東萊區溫泉3洞（韓文：온천동 (부산)）。

車站結構
3號線月台喺地下2樓，4號線月台就喺地下3樓。兩條線都係1面2線嘅島式月台構造，等車月台都有月台幕門，有14個出口。

史
2005年11月18號：3號線站體落成啟用。
2011年3月30號：4號線站體開通。
美利河

美利河（英文：Murray River），係澳洲最長嘅河，喺澳洲東南，長2,508公里，大部份係維多利亞州同新南威爾士州邊界。
美副將大馬路

美副將大馬路（葡文：Avenida do Coronel Mesquita），舊時叫望廈大馬路（Avenida de Mong Há），係澳門花地瑪堂區一條主要馬路，呢條路由鮑思高圓形地開始一路去到罅些喇提督大馬路為止。

背景
1925年，由澳門市政廳出版嘅《澳門街名壹覽表》入面，葡文名「Mesquita」就係講緊葡萄牙軍人美士基打，而中文叫「美」就係攞粵語讀葡文嘅第一個音，而「副將（Coronel）」就係葡萄牙一種陸軍軍銜，即係而家嘅上校。

意外
2018月2月10號，一個七十四歲嘅阿婆話響美副將大馬路東方麗都對開嘅扶手電梯落地期間差唔多到地下到跌親，右手手掌同右膝頭哥擦傷。消防話傷者輕傷清醒，送去山頂醫院到治理。
祝融

祝融，神祇之一，火神。祝融有名重黎。楚國君主視祝融為祖先。
流傳至廣嘅傳說，為祝融同共工開戰，所謂水火不容。
今日睇法為，祝融氏為氏族，族善於用火。
廣東話火燭亦寫火祝，火災寫祝融光顧，都來自祝融神話。
祝由

祝由，以咒術醫病。祝同咒，祝禱咒語。由，病之來由。故此祝由，以咒術得知病由，以咒術醫病。上古醫巫合一。巫精通天地萬物，通鬼神，具備藥理之知，以及不為人所知之法，其一種就係咒術。現今巫術近乎滅絕，祝由經多次浩劫已喪失，其原理亦難以驗證。現今多數話以心理治病。
大元之時，祝由歸入醫術一科，稱祝由科。而曉祝由之人，稱為祝由師。有說法為祝由唔用藥，另一啲說法為祝由有用藥，符咒與藥相配。或者符本身就為藥，以黃紙朱砂寫符，燒成符水服用。或者燒符水加上藥服下。
另外又有記載湘西趕屍，都係請祝由師做。
祝紫嫣

祝紫嫣（英文：Sasha Chuk；1991年8月27號—），係香港女電影導演、編劇、演員，憑住自編自導自演電影《但願人長久》攞到2023年度第60屆金馬獎「國際影評人費比西獎」同「NETPAC奈派克獎」兩個獎。

簡歷
祝紫嫣喺中國大陸嘅湖南衡陽出世，1997年6歲嘅佢跟屋企人到香港定居，嗰時一句廣東話都唔識。佢中學讀中華基督教會銘基書院，大學讀香港大學文學院，主修中國文學及社會學。
祝紫嫣自2014年開始已經參與短片同微電影嘅製作。2020年佢嘅提案《但願人長久》喺第六屆首部劇情電影計劃大專組攞獎，獲資助拍電影，電影喺2023年首映，並喺2024年正式公映。
祝氏

祝係唐人姓氏，喺《百家姓》裏頭排第126位。

名人
祝枝山：大明文學家，「江南四大才子」之一，原名祝允明
祝文君：香港藝人
紫凝：中國主播
呢篇祝氏係同姓氏有關嘅楔位文章，重未寫完嘅。麻煩你幫手充實佢。
祝福經典十三首

《祝福經典十三首》（粵拼：zuk1 fuk1 ging1 din2 sap6 saam1 sau2）係香港女歌手葉蒨文嘅第一張個人粵語精選輯，發行日期係1989年1月19號。

簡介
呢張唱碟搭住《祝福》喺1988年尾橫掃各大頒獎禮獎項嘅勢頭喺1989年初推出，銷量有成六白金（即30萬張）嘅佳績，到依家都係香港華納唱片史上最好賣嘅一張中文精選專輯。專輯入面唯一新歌就係未收錄過嘅電影《流金歲月》同名主題曲，當年亦好受歡迎。
神

神來自閃電嘅形，同申字，本為天神。然而到春秋戰國，已出現形而上學意義，人有之神。咁類似西洋Spirit嘅意思。Spirit來自呼吸。神同靈、精、氣、魂、魄、鬼好有關係。
響形而上學來講，可以有幾種解法：
神係隻所有生物都有嘅嘢，係種唔可度到嘅嘢，或者係能量。有啲諗法將同靈魂（soul）同神分開，靈魂係永遠存在，就算未身都響度，靈魂已經響處。而神係同身一齊大，係生命一部份。多數都傳統信仰，都唔會將兩樣分開。
神亦都可以指鬼。生物死咗就變成鬼。唐人就分陽嘅叫神，陰嘅叫鬼，又或叫靈。
神亦都係知覺，智慧。呢個係生人同死屍嘅分別。印歐地等同於氣，呼吸。
神係成個宇宙嘅知覺，類似神祇。
基督敎嘅聖神，又叫聖靈。

生命之力
神，人身之上嘅嘢。人有神就會生，無神就會頻死。然而得道之人，佢哋嘅神可以同自然相合。如此體現喺精神、元神、凝神、神氣、心神等之中。
如文子道原，「古者三皇、得道之統、立於中央、神與化遊、以撫四方。」又如淮南子原道，「昔者二皇、得道之柄、立於中央、神與化游、以撫四方。」此處嘅神，就係三皇二皇所有嘅神。
歐洲而言，一六二八年哈維、 一六三三年笛卡兒，都不約而同，認為生命之力、生命之神，可以使人生動起來，同唐人講嘅神一樣
。
羅永健

羅永健（英文：Tom Lo，1994年4月25號—）係香港男藝人，做過無綫電視藝員，2017年第29期無綫電視藝員訓練班學員，拍過唔少電視劇，出名角色包括處境劇《愛·回家之開心速遞》嘅「阿梓（油面）」。
羅永賢

羅永賢（英文：Marco Law Wing Yin，1966年10月22號—），香港劇集監製，而家係無綫電視監製兼戲劇組製作部經理。
羅比·威廉斯

羅比·威廉斯（粵拼：lo4 bei2 wai1 lim4 si1；英文：Robert Peter Williams；1974年2月13號—），係英國男歌手、詞曲作家、音樂家同唱片製作人。喺英國史德福郡特倫特河畔斯托克出世，攞過葛萊美獎提名、多次贏到全英音樂獎嘅英國創作歌手。佢喺1989年開始演藝生涯，佢喺15歲加入流行樂嘅接招合唱團做舞者兼歌手，喺1995年離團，開始單飛生涯。佢喺2009年重回接招合唱團。2012年，因為老婆——土耳其裔美籍演員Ayda Field——準備生仔，而冇再同團隊表演。

爭議
2018年6月14號搞嘅2018年FIFA世界盃開幕儀式上，佢喺唱歌時突然對攝像機鏡頭舉中指，引發討論。
羅永昌

羅永昌（Law Wing-cheong）係香港電影導演同剪接師，亦有客串過唔少幕前演出。佢負責剪輯嘅電影《暗戰2》攞到金馬獎最佳剪輯獎。

演出
呢個表唔完整，歡迎加料。
羅氏大藥廠

羅氏大藥廠（Roche）係瑞士一間跨國藥廠，1896年開張，總部響巴塞爾。
羅永生

羅永生，筆名安徒，係香港文化研究學者，當今嶺南大學文化研究系副教授。佢先後喺英華書院同香港中文大學社會學系畢業，做過香港中文大學學生會會長。佢嘅政治立場比較接近香港本土派。
翠樂邨

翠樂邨係香港嘅一條公共屋邨，由香港房屋委員會發展，喺香港柴灣嘅填海地，近柴灣公園、漁灣邨、翠灣邨及杏翠苑。屋邨前身係漁灣臨時房屋區嘅一部份，只有一幢小單位大廈樓，喺1999年起好。
翠嶺里遊樂場

翠嶺里遊樂場，香港公園之一，遊樂場之一，喺將軍澳彩明街，英文叫Chui Ling Lane Playground。行政上歸西貢區。設施有籃球場兩個。公園開朝九晚十。
翠德

翠德（英文：Tsui Tak，代號C33）係東區區議會轄下一個選區，喺1999年設立，本來嘅區議員柴灣起動嘅蔡志強，不過佢嚮2021年9月因為拒絕宣誓被取消區議員資格。
翠林邨

翠林邨係香港將軍澳翠林西北嘅公屋，係香港房屋委員會底下嘅屋邨。嚮1988年落成，係繼寶林邨之後嘅第二條公共屋邨，亦係將軍澳區內唯一一個唔係喺填海區起嘅公屋。之後嚮2005年8月喺租者置其屋計劃最後一期將邨內部份單位賣畀租戶，成立咗業主立案法團管理屋邨事務。
景明苑係一個居者有其屋屋苑，喺翠林邨側邊，總共有三座樓，嚮1988年落成。

位同史
翠林邨同景明苑一齊喺將軍澳寶琳區西嘅山上，同康盛花園對望。喺翠琳路同寶琳北路嘅交界上。
嚮1985年，將軍澳發展第一期嘅填海區工程完成。1988年將軍澳第一個公共屋邨寶林邨正式起好，之後喺山上嘅翠林邨都起好埋。因為寶林邨有沉降問題，所以部份居民被安排搬去山上嘅翠林邨，因此呢條邨慢慢有生氣。

公共設施
翠林商場
地下即係一樓係巴士總站；二樓係街市（由領匯接管）並駁住景明苑；三樓係商店同連接停車場，四樓冇電梯連接，係領匯同議員譚領律嘅辦公室同埋大家樂嘅雅座；五樓係商場骨幹，所有商場舖頭都係連接所有樓宇嘅集中地。
翠林體育館
翠林停車場
翠林社區會堂
連接商場二至四樓。
康林同安林停車場
翠林體育館

翠林體育館（英文：Tsui Lam Sports Centre）係香港一間室內體育館，喺新界西貢區將軍澳新市鎮翠林邨，1990年7月2號開張，1997年加裝冷氣同重新裝修，由康樂及文化事務署管理。

設施
1個多用途主場：可以用嚟做4個羽毛球場、1個籃球場或1個排球場。
3間壁球室：可以用嚟做2個小型活動室或3個乒乓球室使。
多用途活動室：面積約121平方米，可以用嚟做舞蹈或乒乓球等活動
1個健身室
翠峰廿八

翠峰廿八（英文：Emerald Twenty Eight）係香港一棟單幢式住宅物業，喺九龍深水埗大埔道20-28號，由麗新集團發展起嘅。物業有28層樓高，一梯兩伙，有53個1,134到1,428平方呎咁大嘅3房單位。
禁忌

禁忌（gam3 gei6，英文：taboo），係指喺一啲特定嘅文化抑或係喺日常生活度唔畀做同講嘅行為同思想。
禁止藥物濫用和非法販運國際日

喺20世紀80年代開始，由於成個地球入面，成日都出現吸毒嘅問題，尤其係走私毒品方面，幾乎冇王管咁滯。由於毒品會直接危害人民嘅身體同心理健康，嚴重噉影響嗮成個經濟嘅發展同社會快進步。就係噉，由於冇王管嘅毒品問題，已經變咗全球性嘅災難，幾乎喺全球邊個國家入面，冇國家係可以捹甩啲毒品嘅。喺販賣毒品同吸毒搞出嘅偷嘢、打劫、呃錢、賣淫同各種惡性暴力犯罪，已經好嚴重噉危害咗好多國家同地區嘅治安。有啲地區甚至連販賣毒品、恐怖主義同黑社會喺埋一齊，已經變成危害國家安全嘅因素。就係噉，喺1987年6月12號——26號，聯合國喺瑞士維也納度開咗個會，而呢個會有138個國家嘅3000幾位代表嚟參加咗，同濫用麻醉品、非法販賣運輸嘅問題部長級會議。而個會度講咗「珍愛生命，遠離毒品」嘅口號。結果大會嘅代表都讚成咗，從1988年開始，每年嘅6月26號就係「國際禁毒日」。1987年12月，第42屆聯合國大會嘅決議通過做，每年嘅6月26號係「禁止藥物濫用和非法販運國際日」（啫係而家講嘅「國際禁毒日」）。

背景
喺成個地球入面，毒品喺睇得好重下。有數據統計話，全球差唔多有2,000,000,000人喺度用緊毒品，而吸毒嘅人分佈嗮喺全球200幾個國家同地區。由於吸毒嘅人越嚟越後生，喺16——64歲啲人入面，有差唔多5%嘅人，一年至少唔合法噉食過一次毒品。而且全球每年嘅毒品交易額去到800000000000——1000000000000美金，每年就有200000人因為食咗毒品就死咗，重有成千萬個人因為食咗毒品，就搞到連勞動能力都冇埋。
雖然話國際社會已經有效噉喺打擊毒品走私同唔畀毒品散嗮出去嘅行為，但毒品問題重係而家全球嘅第一公害。所以聯合國毒品同犯罪問題辦公室話，一定要喺根本入面解決啲毒品嘅問題。每個國家應該要繼續加強國際合作、開展技術援助，重採取有效措施喺源頭度嚟唔畀啲毒品散播出去。喺2009年6月發佈嘅《2009年度世界毒品形勢報告》話，雖然話喺全球嘅市場入面，可卡因同大麻等毒品已經好穩定，甚至重有減少嘅跡象，但喺發展中國家，生產同用捹頭丸、冰毒等合成毒品重越嚟越多。而且重搞出咗好多嘅新型毒品，重越嚟越多添，所以話而家，世界毒品同毒品犯罪形勢都睇得好重下。

口號
從1992年開始，每年嘅國際禁毒日都有個口號響度嚟畀國際社會關注同一齊嚟禁毒效果。以下呢個表係每年嘅國際禁毒日所列出嘅口號：
禁煙

禁煙即係唔准食煙，唔准人喺工作間同埋公眾地方食煙，為咗避免啲人吸入二手煙。
禁女星

禁女星（Atala），即係小行星152，係太陽系小行星帶嘅一粒小行星，喺1875年11月2號發現。
禁戒章

禁戒章係伊斯蘭教典籍《可蘭經》入面嘅第66章（蘇拉）。
禁毒處

禁毒處（英文：Narcotics Division，簡稱ND）係香港政府保安局屬下一個部門，1972年成立，負責禁毒事務。依家禁毒專員係羅翠薇。
禁止蒙面規例

《禁止蒙面規例》（英文：Prohibition on Face Covering Regulation）（香港法例第241K章），俗稱「禁蒙面法」，係2019年香港反修例運動期間，林鄭月娥政府曾經用行政命令訂立嘅一條香港法例。立呢條規例嘅目的係要阻止示威者蒙面去隱藏身份。
條規例喺10月4號公佈，5號開始生效。11月18號，高等法院宣判條規例違憲，12月10號正式失效。隨後律政司上訴，喺2020年4月9號獲判部分上訴得直。

起因
2019年，反修例運動入面，好多示威者戴頭盔、口罩、豬嘴等裝束隱藏身份做犯法嘢（包括非法集結同刑事毀壞），警方難以追查身份，建制派向政府提議用法例去禁止蒙面。

經過
2019年10月4號朝早，香港特別行政區行政會議召開特別會議，外界估計係傾禁蒙面法，當日下晝三點行政長官林鄭月娥正式宣佈有關法例，擺落香港法例第241K章，並會喺10月5號午夜午夜開始生效。呢條規例係特區政府第一次引用《緊急情況規例條例》安排嚟用行政命令立規例。
前學聯副秘書長岑敖暉向高等法院對有關法例提出司法覆核同申請臨時禁制令暫緩執行，但最後被拒批禁制令，法例如期生效。
2019年11月18號，香港特別行政區高等法院宣判《禁止蒙面規例》違憲，同日香港警方亦宣布暫停禁蒙面法執法。2019年12月10號，《禁止蒙面規例》正式失效。
隨後律政司上訴，高等法院上訴庭喺2020年4月9號裁定律政司部分上訴得直，指以《緊急法》實施《禁止蒙面規例》冇違憲，但只喺「非法集結」同埋「未經批准集結」嘅情況下生效。

正面
政府認為禁止蒙面之後，可以減少激進示威手段，有效平息暴亂。

反面
泛民主派認為訂立引用《緊急情況規例條例》去訂立禁蒙面法繞過咗立法會同公眾，屬違法違憲。反對者又批評警員照舊可以蒙面同埋遮住警員編號。亦因為咁，反修例運動就由一場逆權運動，進一步升呢做抗暴之戰。
聖劍天驕

《聖劍天驕》（英文：The Heavenly Swordsman and the Spoiled）係香港無綫電視古裝劇集，由劉德華、莊靜而、張衛健、李琳琳、湘漪、曾江、蘇杏璇、甘國衛、商天娥、劉江主演，李鼎倫監製。呢套劇喺1986年1月5號到1月19號逢禮拜日晚喺翡翠台播。
聖公會鄧肇堅中學

聖公會鄧肇堅中學（英文：Sheng Kung Hui Tang Shiu Kin Secondary School）係香港一間基督教男女子中學，位於灣仔愛群道9號，由聖公會港澳教區創辦，1962年成立。呢間學校用英文教。[未記出處或冇根據]學校嘅中文校訓係「恒心，寬恕，容忍」，而希臘文校訓係「HYPOMONE」。現任校長係袁經恒。

學校特色
禮堂（肇堅堂）佔地9000平方呎，比大部份學校嘅禮堂大，成個綠色八角形，外面睇落似馬戲團嘅帳幕，裝冷氣，舞台係個標準舞台，適合大型表演。
3層有冷氣嘅多功能體育館，入面有有蓋恆溫游泳池、壁球室、同排舞室等。
聖公會鄧肇堅中學嘅東面外觀
聖公會鄧肇堅中學嘅西面外觀
聖公會鄧肇堅中學嘅南面外觀

初中課程
學生一定要讀中文、英文、數學、通識教育、中國歷史、世界歷史、地理、CML、音樂、體育、視覺藝術同埋宗教科。
中一至中二級同學亦要修讀普通話、科學、設計及工藝以及家政。中三學生要修讀生物、化學、物理、創意及工藝以埋個人理財教育。

新高中課程
所有學生都要讀核心課程，包括英文、中文、數學、通識教育、宗教教育、音樂同埋體育科。
學生亦可以選修以下呢啲科目：
數學延伸單元1／2
生物
化學
物理
中國歷史
中國文學
經濟
地理
世界歷史
企業、會計及財務概論

社制
而家校內設有四個社，浚、泓、滙、灝。
學校經常舉辦社制比賽，大部份比賽都係喺體育方面，好似水運會、陸運會。年終時以成績作結算，評出最佳嘅社。

領袖生（Prefect）
領袖生當值會着全身開胸黑袍，領袖生長嘅黑袍更有紫色絲帶作襯邊，以資識別。黑袍嘅外貌，係同香港大學嘅綠袍好相似。
聖公會阮鄭夢芹銀禧小學

聖公會阮鄭夢芹銀禧小學，簡稱夢芹銀禧或阮鄭銀禧（S.K.H. Yuen Chen Maun Chen Jubilee Primary School，簡稱 YCMCJ），前身係聖公會阮鄭夢芹小學下午校，而喺2009年9月1日由原址香港新界大埔廣福邨搬到同區富亨邨，同香港神託會培賢小學（前身係1966年喺藍田邨創立嘅「培成小學」）合併，並開始全日制辨學。

辦學宗旨
喺基督教嘅環境提供有優質教育，使佢哋喺靈、德、智、體、羣、美各方面得以均衡發展，為將來服務社會作準備。

校歌（聖公會小學校歌）
1.美哉我聖公會學校，林立港九，遠近輩聲，本主基督，博愛精神，樂聚羣英。
2.格我以誠，導我以正，仁義為準，道德為繩，良師益友，切磋砥礪，培育心靈。
副：節儉習慣養成，刻苦精神充盈，德、智、體、羣、美應與日俱增。
乃役於人，仰我校訓，學子自當拳拳服膺努力前程，修身立行，榮耀我主名。

校詩（夢芹校詩）
1.主愛夢芹我校，矗立大埔市中心，遠望羣山迎我向前奔。
2.我們活在主恩裏，大家友愛共一心，熱誠合羣勤學兼助人。
3.樂意犧牲自我，同造美好將來，非以役人乃役於人。
副：感謝我主永眷夢芹。

藍田邨培成舊址
「夢芹銀禧」前身嘅「培成小學」，係一座典型嘅「火柴盒」小學，連同地下總共有6層，入面有24間課室，而其中一邊樓梯係同舊藍田邨11座走廊連接。嗰座舊校舍已經喺1991年同藍田邨11-14座列咗入重建範圍（而12-13座係危樓，早喺1988年封咗），但校舍一直要到1993年初先拆。依家原址已經重建做啟田邨啟仁樓。

富亨邨現址
「夢芹銀禧」係一間具有標準設備嘅校舍，校舍嘅改善工程亦己完成。學校入面設有26個課室，重有禮堂、中央圖書館、家長資訊室、多用途活動室、電腦室、有蓋操場及籃球場等，設備完善。該校已計劃喺2010年，以接近一百萬港元優化學校嘅環境及設施。
呢座校舍由「培成小學」喺1991年搬入大埔就一直用到今日，曾經喺7樓加建過一層。

學與教嘅特色
該校已經喺2007年推行「優質班計劃」，增撥額外資源，增加師生例，以小班形式進行教學，加強對學生嘅照顧。
各級發展唔同嘅校本資優課程，包括中文科創意寫作堂，英文科圖書閱讀課程（PLPR）、閱讀寫作課程（PLPR/W）及數學科解難課程等，提升學生嘅學習興趣同效益。
推行普通話教中文試驗計劃（2008-2011年度），逐年由小二至小四嘅部分班別以普通話教中文，提升學生嘅普通話聽、講能力。
增聘外籍英文老師至兩名，增強學生嘅英文聆聽同表達能力。初小由外籍英文老師同原任英文老師一齊教英文圖書閱讀同寫作課程（PLPR/W）；中高年級由外籍英文老師教授會話課。
同教育局合作，喺四年級推行英文科詞彙庫（Vocabulary-Building）計劃。
重點培養學生嘅兩文三語溝通能力同態度，營造校內語言環境，增加學生展示嘅機會。
喺常識科推行思維課程，培養學生嘅創意及批判性思考能力，並進行專題研習，培養學生嘅各種共通能力。
透過語文科同埋學校圖書館嘅資源及活動，啓發學生嘅閱讀興趣。
聖公會置富始南小學

聖公會置富始南小學（英文：Sheng Kung Hui Chi Fu Chi Nam Primary School）係香港一間位於香港仔置富花園附近嘅津貼全日制小學。

學校背景
聖公會置富始南小學前身係聖公會始南小學，隸屬聖公會小學監理委員會，得首任校監周效良先生捐助，喺1957年創辦，個名源自周效良嘅先祖父周始南，原校校址喺黃竹坑新圍村三號。1964年學校搬去田灣邨第十、十一座八樓（舊田灣邨）。1981年獲教育局撥出置富花園校舍（1977年完成），1982年搬入去，並發展至上下午部共四十九班。
為實施全日制辦學理念，學校喺前任校監周近智律師同梁貫成博士領導下，由1999年度開始，上、下午校分拆為兩間全日制小學，下午校留喺置富校舍，並命名為「聖公會置富始南小學」。
校舍新翼喺2004年度學校開放日落成啟用。
聖公會聖基道兒童院

聖公會聖基道兒童院（英文：Sheng Kung Hui St. Christopher's Home）響1935年由聖公會港澳教區何明華會督創辦，最初主要係收留當時社會上戰亂嘅孤兒，現時已發展為多元化兒童服務機構，係香港擁有最多兒童之家服務名額嘅非政府機構。總辦事處設喺北角香港青年協會大廈。

史
鹿茵山莊入口
聖基道兒童院初名「大埔農化孤兒院」，院舍響新界大埔滘大埔道十三咪半，即「鹿茵山莊」現址，院內有學校，院童響課餘會開墾山邊梯田耕作，學習農畜同手工藝等技能。1954年改名「聖基道化院」，院務擴展到營辦全港多間細路服務嘅慈善機構。1994年結束「大埔聖基道兒童院」院務，喺沙田設立嬰兒部同埋響港、九、新界各區成立24個兒童之家，為來自破碎家庭嘅細路同青少年提供住宿照顧服務。

發展
聖公會響兒童院搬走後，向政府申請將院舍改做神職人員宿舍被拒，及後響1990年獲批准發展住宅物業，聖公會揀同長江實業合作發展。由於地皮由聖公會提供，補地價同建築費等由長實負擔，物業落成後長實預留三分之一嘅樓面畀聖公會。院舍地皮最終發展成為佔地超過196萬平方呎包括22幢獨立花園洋房、5幢高座住宅同5幢低座住宅嘅「鹿茵山莊」，響1998年落成賣出，以超過萬蚊呎價推售，一度引起市場震動。
稅務局認為聖公會響土地發展上獲得巨額利潤，徵收七年來合共1億8,000萬港元利得稅，聖公會以所得嘅鹿茵山莊單位安排退休神職人員入住，而所得資金全撥慈善用途，不服稅務上訴委員會裁決，上訴至高等法院。

服務
兒童之家同寄養服務嘅申請均須透過社會福利署中央轉介系統轉介，膳食同住宿免費，但小朋友嘅家人或監護人須支付入住小朋友嘅其他個人開支，如書簿費、零用錢等。

兒童之家
聖基道兒童院響香港共設有24間兒童之家，每個家舍服務8名細路。兒童之家專為4至18歲，因家庭問題需要暫時離家嘅細路同青少年，提供近似家庭模式嘅24小時住宿照顧服務。
柴灣尤德夫人醫院高級職員宿舍
真理兒童之家
公義兒童之家
平安兒童之家
救恩兒童之家
靈光兒童之家
信實兒童之家
觀塘秀茂坪邨
雅各兒童之家
安德烈兒童之家
彼德兒童之家
葵涌安蔭邨
約翰兒童之家
腓力兒童之家
湯馬兒童之家


寄養服務
聖基道兒童院提供35個一般寄養服務名額，另有15個緊急寄養服務名額。寄養服務為細路配對合適嘅寄養家庭，畀細路可以喺安全穩定嘅環境內居住。

幼兒教育
聖基道兒童院響2006年初增設幼兒教育服務，為2-6歲細路提供學前教育同日託服務。現時開咗兩間幼兒院，每間幼兒園可容納一百名小朋友，服務名額合共二百位。
幼兒院
聖公會聖基道幼兒園（葵涌）
聖公會聖基道幼兒園（灣仔）

兒童健康發展綜合服務
於2007年響灣仔運盛大廈開展「健苗軒」，提供細路全人健康嘅指導同訓練、細路健康評估同跟進服務，推行宣揚細路健康訊息嘅學校同社區教育活動。

新來港人士服務
聖基道兒童院響1999年10月喺沙田區開設為來港唔夠4年嘅新來港細路同家庭提供「一站式」嘅支援服務。
新來港人士服務中心同外展服務
新來港人士服務中心響瀝源邨綠泉樓，中心主動接觸服務對象，並提供社區資訊諮詢、教育服務、適應小組、共融活動、個案輔導同轉介服務。外展服務主要聯繫社區嘅服務點如學校、教會同各機構，接觸缺乏支援嘅新來港人士同低收入家庭。
聖基道普通話學院
學院幫新來港人士考取專業普通話教授資格，以專業服務社群。
位於博康邨已停止服務嘅嬰兒部
響瀝源邨嘅服務中心
聖公會阮鄭夢芹小學

聖公會阮鄭夢芹小學（S.K.H. Yuen Chen Maun Chen Primary School，簡稱YCMC）係香港一間小學，喺新界大埔廣褔邨，1984年由聖公宗（香港）小學監理委員會創立，校名係紀念阮維揚夫人鄭夢芹。現任校長係楊楚傑先生。
2009年9月，呢間小學嘅下午校搬去同區嘅富亨邨，同神託會培賢小學合併，改名做聖公會阮鄭夢芹銀禧小學。之後兩間學校都變成全日制學校。

位置
小學響廣福邨西南角，響填地之上，大埔河響佢西邊，北邊有中華基督敎會馮梁結中學，東北係廣福邨廣平樓，東有民政事務總署廣福社區會堂，南面隔個樹林係大埔公路元洲仔段。
聖公會聖西門呂明才中學

聖公會聖西門呂明才中學係香港屯門區一間中學。

歷史
聖公會聖西門呂明才中學喺1973年開校，係聖公會嘅教會學校。因為由呂明才後人捐錢起呢間學校，所以就叫呢個名。最先係為咗方便區內嘅漁民仔女讀書。最開頭，聖公會聖西門呂明才中學係一間工業學校；不過由於到咗1997年，政府廢除工業中學制度，所以而家，校名已經無咗「工業」兩個字。

舊生
維基同享有多媒體嘅嘢：SKH St. Simon's Lui Ming Choi Secondary School
李浩賢：2009年東亞運動會男子璧球比賽冠軍得主
許智峯：民主黨成員
呢篇聖公會聖西門呂明才中學係關於香港教育（包括學校）有關嘅楔位文章。你可以透過編輯或修訂增加佢嘅內容。
聖公會蔡功譜中學

聖公會蔡功譜中學（粵拼：sing3 gung1 wui2 coi3 gung1 pou2 zung1 hok6，英文：Sheng Kung Hui Tsoi Kung Po Secondary School ；簡稱「蔡功譜」同「 TKP 」），係香港一間政府津貼文法男女中學，由香港聖公會喺1982年9月創辦。校舍喺香港紅磡山忠孝街101號，鄰近香港都會大學同香港房屋委員會同埋房屋署總部。學校本身擬名係「牧愛中學」，香港聖公會為咗答謝蔡世器等先翁蔡功譜得到紀念捐咗款畀校舍嘅興建而改學校名為「聖公會蔡功譜中學」。1998年開始，聖公會蔡功譜中學跟母語教學計劃而轉成中文中學到而家。

學校發展
聖公會蔡功譜中學西面
聖公會蔡功譜中學東面
1968年9月，聖公會港澳教區所轄嘅牧愛堂，向教育司署申請建間中學 ，並喺1982年得批准籌建香港聖公會屬下第33間中學喺九龍何文田忠孝街並擬名為「牧愛中學」。跟尾承蒙蔡世器捐助經費建校等紀念先翁蔡功譜，聖公會就改間學校名成「聖公會蔡功譜中學」。 首任校監由吳繩武牧師出任。喺1982年9月初，學校因入校紙未如期簽發得到，曾經用過聖公會基心小學開課，同埋喺牧愛堂舉辦第一屆開學禮，等9月中開始先順利返到而今笪埞上堂。開辦嗰陣只有中一級八班，學生320人，另外有教師12人，實驗室技術員1人。
1983年3月30號，間學校舉行咗獻校開幕感恩崇拜，並邀請埋鄺廣傑主教主禮，並由蔡世器主持場揭幕儀式畀「蔡功譜先生紀念像」 。首批學生就喺1987年首次參加香港中學會考。同年9月，學校增設香港大學預科班，分文組同埋理組，並喺1989年首次參加香港高級程度會考。
1985年9月，吳繩武牧師離任赴海外深造，校監由聖公會西九龍教區榮休主教蘇以葆牧師接任直至2002年蘇以葆辭走校董會成員及校監兩個職，校監又由香港聖公會東九龍教區委任校董會成員林昍接任。2019年，林昍辭任校監，但保留到校董會成員職位，校監就由校董會成員植頌匡得到委任接任至今。委任校長方面，創校校長曾陳穗華喺1992年8月31號榮休，校長職務由黎李群娣女士接任。跟尾喺2014年30週年校慶期間，時任校長黎李群娣女士榮休，校長職務由當時任職喺協恩中學嘅梁少儀女士接任。由於梁少儀校長由2016年9月1號起轉去協恩中學任校長，個校長職位就改由聖公會聖三一堂中學嘅林玉琪女士接任。
聖公會蔡功譜中學創校嗰陣喺一間英文中學，但喺1998年跟教育署母語教學計劃而轉成中文中學。自2010年開始，間學校又改返新學制部分科目教學語言成英文。1996年，應學校發展，教育署將蔡功譜中學納入「第一期學校改善計劃」名單 ；除咗加建新翼大樓喺學校停車場，亦增設埋學生活動中心、教員休息室、輔導室同埋會議室。同時提供埋空調設備畀校內啲課室同埋大部分特別教室。學校校舍高六層，總共有三棟教學樓；面積八萬平方呎 。學校入便設有課室二十七間、特別室十五間，有埋兩個禮堂，兩個藝術空間，同時有埋小聖堂、學生活動中心、圖書館、英語角、英語閱讀區、校園電視台、兩個籃球場、小食部與及大型園圃「銀禧園」。另開仲設有兩間電腦室同一間英語室。2003年，學校成立咗校園電視台；透過製作資訊節目，學生嘅兩文三語同各種共通能力得到加強訓練，達成全方位學習嘅目標。
2011年，學校改革社制，取消棕社，並將棕社學生編排至其他社別。同年配合埋教育局嘅「自願優化班級結構計劃」由嗰一年度開始減收一班中一學生。跟尾喺2014年，四社改名為仁、愛、忠、誠，同年亦都首次舉辦校友銀禧日。

校徽釋義
聖公會蔡功譜中學嘅校徽入便有一個十字架，代表住基督教精神。梅花圖案代表中華民族。「愛」、「忠」兩個字代表緊學校校訓「忠誠為主，仁愛待人」（Faithful to God and Charitable to Man）。成個校徽嘅詮釋即係「主愛中華」。

課外與及聯課活動
間學校舉辦嘅課外活動約莫有60項，計有學術、服務、體育、藝術、興趣同埋宗教等。每名學生至少要參加一項活動。學生亦都會參與埋社區服務，制服隊伍有深資童軍團、童軍同紅十字會青年團。其他啲服務小組有少年警訊、公益少年團、忠愛大使小組、電視媒體製作服務組、環保大使訓練團同埋圖書館小組等。喺課餘時間學生都參加得由專業導師教授嘅管樂團、銀樂隊、敲擊樂小組、口風琴小組、無伴奏合唱小組、手鈴隊、舞蹈班同空手道班等。校內嘅「少年警訊銀樂隊」就由蔡功譜中學同埋九龍城區少年警訊喺2007至2008學年合辦而成。

學生會及服務組織
聖公會蔡功譜中學學生會前身係五社聯會，啲參選學生必須係嚟自同一社別。跟尾個學生會喺1998年成立，取代咗個五社聯會，係由高中部學生自組內閣，而唔使同一社別組成嘅內閣，經由全校學生一人一票噉選舉出。每一年度嘅學生會主席，都可以由學校刻埋姓名到板上喺禮堂。領袖生方面，蔡功譜中學領袖生嘅職級分3種，總領袖生（3位）、副總領袖生（6位）同埋領袖生。由2010年開始，「領袖生組長」一職易名為「副總領袖生」。每一年度嘅總領袖生，個姓名都會刻埋喺禮堂份名錄度。至於四社，蔡功譜中學而家設立咗「仁」、「愛」、「忠」、「誠」四個學社。開始校創嗰陣原本係五社制度，即「紅」、「黃」、「藍」、「綠」、「棕」，跟尾校方改革社制決定由2011年9月開始實行四社制度。由2014年9月開始，四社改名成「仁」、「愛」、「忠」、「誠」，各社啲象徵動物都加埋，分別係羊、牛、鴿子、驢。另外，學校其他啲校園組織仲包括有香港紅十字會青年團第179團、香港童軍總會九龍地域何文田區九龍第30旅 、聖公會蔡功譜中學舊生會（2008年重組咗，但冇喺社團註冊處度註冊 ）。
節奏結他手

節奏結他手 係指喺樂隊入邊，用結他彈奏節奏同伴奏音樂嘅結他手。當主音結他手彈Solo時，節奏結他手一般就會彈節奏嘅和弦。有好多樂隊嘅節奏結他手都係主唱兼任嘅，比如話Beyond樂隊嘅黃家駒，Metallica嘅James Hetfield，披頭四樂隊嘅約翰連儂。
節奏變化

節奏變化嘅一個例子；巴哈作嘅呢段曲出現途中節奏變化－分做開頭慢嗰段同埋打後快嗰段。Without repeat
節奏變化（英文：metric modulation）係音樂節奏上嘅一個概念，指速度或者節拍喺一首樂曲途中改變，而且改變前後嗰兩段之間嘅某啲節奏特性成簡單嘅數學關係。
節奏變化可以（但唔一定）涉及拍子記號嘅變化。
節奏神經科學

節奏神經科學（英文：neuroscience of rhythm）係指神經科學上對節奏同腦活動之間嘅關係嘅研究。
節

節（英文：Festival）又叫節慶，係生活中值得紀念嘅重要日子，每個民族同地區都有佢自己嘅節，有啲係傳統習俗，有啲係宗教原因，有啲係紀念某啲人或者事。
箸筒姑娘誕

箸筒姑娘誕，減筆又寫做箸筒姑娘𧩙、箸筒姑娘旦，係箸筒姑娘嘅寶誕，響正月初四。
箸筒係中國南方裝筷子嘅一種器皿，至今已經有三千多年歷史。箸筒可以放喺唔同嘅位子，有壁掛嘅，亦都有吊掛嘅，仲有擺喺檯面上。
而家嘅箸筒已經被更加先進嘅材料所取代。「筷子」係「箸」嘅方言，因為漢語古籍裡冇「筷子」而只有「箸」，一般都叫「筷子」。
筷子係我哋祖先發明嘅，已經有三千多年嘅歷史。清代同民國時代嘅箸筒一般有兩種，一種係上寬下窄嘅圓筒形，二為一邊弧形一邊平面嘅半圓形；二者筒底都鑽有幾個細孔，供滴水通風之用。
呢啲箸筒適應唔同嘅擺放環境，有壁掛嘅，亦都有吊掛或者擺放嘅。箸筒初睇同壁瓶大同小異，但兩者最大嘅區別喺於箸筒底部有數隻細孔，方便筷子洗後入筒可以滴水。而壁瓶用於插花、插掃帚，底部唔能有孔洞。
當時嘅箸筒富有文化氣息，模印著吉祥富貴嘅圖案同文字，表達咗人哋對美好生活嘅向往，呢亦都係東方文明嘅組成部分，係我哋研究民俗文化嘅重要證物。

民間祭拜
古時民眾好重視著筒，箸筒被視為「衣食」重要嘅載體。按照民間傳統，正月初四係箸筒姑娘嘅誕辰，誕辰當日會進行祭拜，向神明祈禱有飯食，餐餐有魚有肉。現代逐漸被遺忘，多數老人或中年人都唔知該位神明。
祭拜箸筒姑娘嘅習俗依然喺中國廣東、香港、澳門、廣西、福建流行。

部分家庭會準備祭品（僅供參考）
一對 開枝生果
年糕
燒豬肉
一份寶
紅衣（神仙穿嘅衣服）等
各地準備嘅祭品各有唔同，需要諮詢當地廟祝或者拜神婆。

詞名
箸筒，即係筷子筒咁解。
約訥

約訥（法文：Yonne，又譯約鈉），係法國布爾岡嘅其中一個省。
約郡

約郡（Yorkshire），地處英倫東北，三分巡區（Riding）而治。於1974年拆分為東約郡、南約郡、西約郡同北約郡，至今依然為人津津樂道。
約謝妮·保莎

約謝妮·保莎（法文/英文：Eugenie Bouchard，1994年2月25號—）係加拿大女子網球手。

屋企
老頭米修·保莎（Michel Bouchard）；
老母茱莉·勒古理亞（Julie Leclair）；
孖生家姐比雅特列絲·保莎（Beatrice Bouchard），大佢6分鐘；
細妹莎樂特·保莎（Charlotte Bouchard），1995年出世；
細佬威廉·保莎（William Bouchard），1999年出世。

球員生涯
約謝妮·保莎係右手揸拍（雙手反手）。佢5歲開始接觸網球，2009年轉打職業賽事。
約道

約道（York Road）係香港九龍塘一條馬路，係有錢人住宅區，兩邊都起咗一排排大呎吋嘅獨立屋豪宅。

出名建築
唐英年家族祖屋，九龍塘約道5號A大宅同埋7號相連地段，2012年2月成為新聞頭條，因為佢涉嫌秘密起地庫；單嘢唐英年支吾以對。有電台質疑唐英年誠信，叫佢唔好參選2012年香港特別行政區行政長官選舉。2月16號屋宇署人員入過去查，確認真係有僭建，而唐英年自己都認。
約角半島

約角半島（英文：Cape York Peninsula），又嗌約克角半島，係澳洲大陸最北嘅半島，面積有288,804平方公里，喺卡奔塔利亞灣同珊瑚海之間，由澳洲昆士蘭管。
約郡布甸

約郡布甸又叫約克郡布甸，係種布甸，起源自英倫約郡，用雞蛋、麪粉、牛奶溝成粉漿再攞去焗，通常做燒牛肉或者其他燒烤肉食嘅配菜。
約郡亨伯

約郡亨伯（英文：Yorkshire and the Humber）係英國英格蘭其中一個大區，最大城係列斯。
翠華餐廳集團

翠華餐廳集團（Tsui Wah Restaurant Group，港交所：01314）係香港連鎖茶餐廳集團，經營多個餐飲品牌，響中環、銅鑼灣同佐敦等地都有開分店。另外業務亦拓展到中國內地、澳門同新加坡。
大部分香港茶餐廳嘅嘢食，佢哋都有供應，亦提供魚蛋粉同各式咖喱，中秋節時更會推出月餅。嘢食價錢大都比一般茶餐廳貴。
中環德輔道中分店
尖沙咀加拿分道分店
將軍澳厚德邨分店
將軍澳新都城分店（翻新前）
東涌富東邨分店
山頂廣場分店（結業前）

史
1977年響九龍新蒲崗開第一間翠華餐廳。
1990年代響中環開分店，走高級茶餐廳路線，跟住就不斷擴張，響各區開分店。另外響銅鑼灣首創24小時營業茶餐廳。
2012年5月喺武漢開首間分店。
2012年11月喺香港交易所主板招股上市。
2017年12月23號，推出全新烘焙品牌「Beat」，首間「Beat by TSUI WAH」尖沙嘴港鐵站內開業。
2018年6月5號，推出兩個全新品牌，分別為「廿一堂」，「輕。快翠」。喺將軍澳天晉匯二期同中環大館營運。

政治立場
翠華集團嘅主席李遠康一般被視為親中派人士，佢曾經連同多名飲食界人士參選飲食界選委，主張反對取消強積金對沖、反對標準工時同支持輸入外勞，並且得到親中派立法會議員張宇人支持。另外，李遠康本身同張宇人亦有唔錯嘅關係。亦因為咁，喺香港逃犯條例爭議期間，翠華集團被視為藍店，被黃色經濟圈嘅支持者杯葛。

調味包設計被親中派發炮攻擊
2019年，香港陷入逃犯條例爭議，喺8月29號，親中派嘅吳秋北同馮煒光喺Facebook批評翠華餐廳最新調味包嘅包裝，當中包括印有穿著制服嘅動物嘅胡椒同白糖包裝，係諷刺警察，又話要罷食翠華餐廳。之後翠華回應，設計喺2015年嘅時候已經有，2015年同2018年介紹翠華嘅網誌都有講，而且原意係呼籲客人響應環保，不點名批評吳秋北同馮煒光係刻意抹黑，別有用心破壞集團聲譽，保留法律追究權利。

衛生情況爭議
2020年4月，網上流傳翠華分店嘅麵包櫃懷疑有老鼠出沒，大埔分店仲俾人影埋相，顯示有一隻大老鼠喺度大模斯樣地咁喺麵包櫃入面食麵包。張相喺網上瘋傳，引來唔少網民留言討論。翠華之後回應話會做深層清潔，又提醒員工要做好維護工作。

關於旗下錫蘭品牌
《壹週刊》喺2021年報導關於翠華開設新茶餐廳品牌「錫蘭」嘅事，記者去到佢哋嘅分店採訪，員工否認自己係翠華旗下，但之後《壹週刊》就發現，錫蘭茶餐廳嘅註冊地址，正正喺翠華總部。
翠蚊

翠蚊（學名：Tripteroides），係雙翅目蚊科嘅一個屬。
翠麗花園

翠麗花園 (上水)（Tsui Lai Garden），喺上水嘅居屋屋苑。
翠麗花園 (沙田)（Green Leaves Garden），喺沙田圓洲角嘅私人屋苑。
翡冷翠

翡冷翠（意大利文：Firenze，又譯佛羅倫斯）係意大利陀斯卡拿大區同翡冷翠省嘅首府，響亞平寧半島北面，係出名嘅歷史文化名城。
翡冷翠係文藝復興時期重要嘅文化中心，亦都係金融城市。喺十九世紀佢重曾經係意大利首都，到咗1871年先至轉咗去羅馬。
翡冷翠擁有大量嘅歷史建築同埋博物館，同時間唔少文藝復興時代名人都係喺呢度出咗名，好似達文西、但丁、米高安哲羅等等。
翠鳥科

翠鳥科（粵拼：ceoi3 niu5 fo1，學名：Alcedinidae），係鳥綱佛法僧目嘅其中一個科。
翡冷翠共和國

翡冷翠共和國時期美第奇家族嘅辦公室，今日係烏菲茲藝術館。
翡冷翠共和國（意大利文：Repubblica Fiorentina或Repubblica di Firenze）係中世紀意大利嘅一個城邦國家，位於今日意大利陀斯卡拿大區，以翡冷翠為中心。
翡冷翠共和國喺1115年成立。1434年美第奇家族建立徂僭主政治。15世紀洛倫佐·德·美第奇當政嗰陣，翡冷翠成為徂意大利文藝復興嘅中心。1494年，法國國王沙夏勒八世入侵翡冷翠，當時嘅領袖皮耶羅二世·德·美第奇被法國流放，美第奇家族嘅統治被人推翻徂。多明我會修士薩伏納羅立（Girolamo Savonarola）做徂翡冷翠新嘅宗教兼世俗領袖，但是佢嘅苛政好快就引起徂廣泛不滿。1498年，薩伏納羅立被人推翻。1512年美第奇家族重新掌權。1532年，教宗克勉七世（Clemens VII）封徂亞歷山德羅·德·美第奇做翡冷翠嘅世襲公爵，共和國成為翡冷翠大公國。
聖若瑟小學

聖若瑟小學（英文：St. Joseph's Primary School）係香港灣仔一間天主教喇沙修士會小學，喺活道48號，2013年轉為全日制，為咗增加課室，2012年8月31號停辦幼稚園。聖若瑟小學有一間直屬中學聖若瑟書院（喺中環堅尼地道7號）。如果計晒三間學校，喺聖若瑟入面讀書嘅人數有超過四千二百人。
聖荷西

聖荷西係西班牙文對聖約瑟嘅叫法。另外重可以指：

阿根廷
聖荷西 (布宜諾斯艾利斯)；
聖荷西 (阿根廷河間省)；
聖荷西·德費列斯阿諾，同樣喺河間省；
聖荷西·德哈查，喺聖胡安省；
聖荷西·德美坦，喺修爾塔省；
聖荷西殖民地 (阿根廷)，喺拉彭帕省；
聖荷西島，喺馬爾維納斯群島；英國方面叫「韋度島」。

伯利茲
聖荷西 (奧倫治禾克)，喺奧倫治禾克省；
聖荷西 (托里多)，喺托里多省。

玻利維亞
聖荷西 (玻利維亞)，喺聖十字省。

哥斯達黎加
聖荷西 (哥斯達黎加)，哥斯達黎加首都；
聖荷西省 (哥斯達黎加)，首都所在嘅省；
聖荷西郡 (哥斯達黎加)，首都所在嘅郡；
聖荷西·德阿拉韋拉，喺阿拉韋拉省；
聖荷西·德拉蒙坦尼亞·德白華，喺毅理迪亞省；
聖荷西·德聖伊斯德羅，喺毅理迪亞省聖伊斯德羅郡。

哥倫比亞
聖荷西 (卡爾達斯)，喺卡爾達斯省；
聖荷西·德古古塔，北珊坦德省古古塔市嘅罕見全名；
聖荷西·德拉傅拉瓜，喺卡其塔省；
聖荷西·德奧古尼，喺維查達省；
聖荷西·德瓜維阿理，喺瓜維阿理省；
聖荷西谷，喺珊坦德省。

美國
聖荷西 (加州)；
聖荷西島 (德州)。
聖若瑟

聖若瑟（天主教譯名）或者聖約瑟（新教譯名），係基督宗教嘅聖人，耶穌基督個生父，聖母瑪利亞個老公。
聖若瑟大學

聖若瑟大學（Universidade de São José）係澳門其中一間私立大學，1996年創校，原名澳門高等校際學院（UInstituto Inter-Universitário de Macau），2009年改名。
佢係由葡萄牙天主教大學（Portuguese Catholic University）同澳門天主教教區合辦，畢業文憑由天主教葡萄牙大學同聖若瑟大學共同頒授，係澳門受歐洲教育機構認可嘅大學之一。
聖若瑟大學於2021年《泰晤士高等教育大學影響力排名》「優質教育」組別排列全球第41位。

校舍
新校區喺青洲聖若瑟教區中學校本部原址，佔地面積約1.5公頃，建築預算最初係三億五千萬澳門元，之後提升至五億八千萬元。
聖若瑟英文中學

聖若瑟英文中學（St. Joseph's Anglo-Chinese School）係香港觀塘區一間政府津貼男仔中學，響平山新清水灣道46號，辦學團體為天主教香港教區。
聖若瑟英文小學

聖若瑟英文小學（St. Joseph's Anglo-Chinese School）係香港觀塘區一間私立小學，響牛池灣觀塘道57號，辦學團體為天主教香港教區。
聖若瑟修院及聖堂

聖若瑟修院及聖堂（粵拼：sing3 joek6 sat1 sau1 jyun2 kap6 sing3 tong4）係澳門歷史城區嘅其中一躉建築，係一座天主教修院大樓。
綠川稔

綠川稔 ，係日本嘅一個男配音員。

配音作品一覽
呢個表唔完整，歡迎加料。
綠島機場

綠島機場（粵拼：luk6 dou2 gei1 coeng4）係臺灣臺東縣綠島嘅一個機場，喺1972年起好。
綠川光

綠川光（粵拼：luk6 cyun1 gwong1，1968年5月2號—）係日本嘅一個男配音員。

配音作品一覽
呢個表唔完整，歡迎加料。
綠市

綠市（日文：みどり市／みどりし Midori-shi）係日本群馬縣一個市，人口5萬。
綠寶石海岸

綠寶石海岸（Emerald Coast）係美國佛羅里達西北面對住墨西哥灣嘅海岸地方，由彭薩哥拉一路去到巴拿馬城，長160公里。
茅岩莓

茅岩莓（粵拼：maau4 ngaam4 mui4*2；學名：Ampelopsis grossedentata）係葡萄科蛇葡萄屬嘅草本植物，主要分佈喺中國南部。茅岩莓雖然唔係茶科，但可以用嚟沖茶，叫茅岩莓茶。
茅崎

茅崎係日本神奈川縣一個特例市，人口24萬。
喺開放街圖（Open Street Map）嘅茅崎地圖。
維基同享有多媒體嘅嘢：Chigasaki,_Kanagawa
茅崗路

茅崗路（粵拼：maau4 gong1 lou6）係中國廣東省廣州市嘅南北走向道路，喺黃埔區茅崗，南邊從中山大道東嘅茅崗立交開始，一直向北去到岐山路同蓮塘路嘅交界。

名
呢條路因為喺茅崗村入面而改成噉嘅名。

敘述
全長2.2km，闊53米，雙向6車道。
茅氏

茅係唐人姓氏，喺《百家姓》裏頭排第119位。

名人
茅以昇：中國橋樑專家
茅侃侃：中國企業家
呢篇茅氏係同姓氏有關嘅楔位文章，重未寫完嘅。麻煩你幫手充實佢。
茅山

茅山（粵拼：maau4 saan1；吳語通用拼音：mau sae）係位置喺中華人民共和國江蘇省嘅山，喺鎮江句容同常州金壇交界位，主峰大茅峰，標高372.5米。古名句曲山（句讀勾，ngau1 kuk1 saan1）、地肺山（dei6 fai3 saan1）、三茅山（saam1 maau4 saan1）
茅山係中國道教名山，喺道教洞天福地中，排十大洞天嘅第八洞天、七十二福地嘅第一福地。佢係道教上清派嘅發源地，佢嘅道教史好長。呢度誕生咗有名嘅茅山道術，係道教茅山宗嘅活動基地。相傳西漢景帝時已經有道士來呢度修煉隱居，所以有長達兩千年嘅道教史。據《茅山志》，茅山曾有三宮、九觀、七十茅庵，殿宇房屋三千間，道士上千人，直到明清呢度嘅道教先開始衰弱。茅山得名自三茅真君，相傳漢景帝時有茅氏三兄弟（茅盈、茅固、茅衷）來呢度修道成仙，爲咗紀念佢哋，座山嗌做三茅山，簡稱茅山。
1949年後，茅山三宮五觀合併成茅山道院，文革時受到好大破壞，1979年後宗教活動先恢復正常。1983年茅山道院列入全國21處重點開放宮觀，1986年江蘇省定茅山景區做省甲級風景名勝區，2014年國家旅遊局升佢做國家5A級景區。

史
西晉開始，茅山成爲道教聖地，西晉時有女道士魏華存來呢處修道，後人尊佢做茅山宗開山太師；東晉許謐、楊羲喺茅山合著《上清經》。齊梁年間，陶弘景創立茅山上清道團，同啲弟子開咗一批道館。隋唐五代，係茅山道教嘅鼎盛期，大批道士來呢度修道，茅山宗一直有宗師傳承。呢陣時唐太宗敕建太平觀、崇元觀、紫陽觀。宋元年間，呢度繼續高道輩出，茅山宗師從第二十代到第四十五代都受朝廷禮遇。後世嘅三宮五觀就喺呢陣時建成。三宮即係九霄萬福宮、元符萬寧宮、崇禧萬壽宮，五觀即係德佑觀、仁佑觀、玉晨觀、白雲觀、乾元觀。明清時代雖然開始衰落，但香火仲係隆盛。太平天國時，茅山宮觀受兵禍燒冧。1938年9月日本仔侵華，燒毀90%以上嘅宮觀房屋。文革時又受破壞，直到改革開放後啲嘢先修復返。

宗教場所
茅山度登記入冊嘅宗教場所有兩宮一觀：九霄萬福宮、元符萬寧宮、乾元觀。兩個宮都係茅山道院嘅，喺山嘅句容部分，既係全國重點宮觀，亦係觀光地，年均接待50萬人次遊客信衆。乾元觀喺山嘅金壇部分，係坤道道觀，同茅山道院無關。
九霄萬福宮喺茅山主峯大茅峰頂，所以統稱「頂宮」。萬福宮有四進，依山逐級上。第一進係靈官殿，第二進係藏經樓，第三進係主體建築太元寶殿，入面有三茅真君像，第四進係升表台、二聖殿。宮內有茅山鎮山四寶，玉印、玉圭、玉符、哈硯，都係宋代文物。
元符萬寧宮喺積金峰麓，原先茅山道教收埋教印嘅地方，所以稱爲「印宮」。唐朝始建，宋代興盛，傳說宋哲宗嘅母后唔小心吞咗銀針，御醫都冇佢符，茅山宗師入京，攞張符畀佢吞，太后吞咗後嘔返支針，哲宗龍顏大悅，落令重建宗師住嘅地方，賜名元符宮，又賜佢鎮山四寶。而家元符宮係江蘇省道協、鎮江市道協、茅山道協嘅駐地。
乾元觀喺茅山東麓青龍山南。茅山三宮五觀中，三宮奉嘅係正一道，五觀奉嘅係全真道，乾元觀就係全真宗祠、五觀之首。
茅山術

茅山術係中國傳說嘅法術，由道教發展出嚟，用符咒嚟驅鬼。
緊緻羣

喺數學入面，緊緻羣係一種拓撲羣，佢底下嘅拓撲空間係緊緻嘅。緊緻羣同非緊緻羣相比，就好似有限同無限相比噉樣。緊緻羣有好多性質同有限羣都好類似。
緒乃冬華

緒乃冬華 ，係日本嘅一個女藝人同埋配音員。
緊緻空間

喺數學入面，如果歐幾里得空間  嘅子集係閉集而且係有界，咁佢就係緊緻嘅。例如，喺  入面，單位區間 [0, 1] 係緊緻嘅，但係整數集合  就唔係，因爲佢係無界嘅，半開區間 [0, 1) 都唔係緊緻，因爲佢唔係閉集。
推而廣之，一個拓撲空間若果佢嘅任何開覆蓋都有有限子覆蓋，咁就叫做緊緻。Heine–Borel 定理證明咗對於歐幾里得空間嘅子集嚟講，呢兩個定義係一致嘅。
緋荔榭

緋荔榭（英文：Felix Villa）又叫緋麗榭、福利別墅，係香港一座西式平房，業主係香港大學，喺香港島摩星嶺摩星嶺道61號，喺1922年起，現已被列評為香港三級歷史建築。

史
緋荔榭喺1922年起，起初係英國商人Felix Alexander Joseph名下嘅住宅，香港大學喺1957年買入該宅並將佢改做職員宿舍，而家改做出租用途，月租大約18萬至22萬港元，8個單位之中，有其中5個租出。
租用過嘅名人，包括歌手張敬軒，佢用咗2年時間至成功租住到，但由於租約期滿，佢亦都想儲錢置業，所以喺2015年7月1號搬去一個平啲嘅地方住。佢住嗰兩年半期間，佢曾經外借單位畀好友容祖兒拍攝《七不思議》音樂影片（MV），搬走前五日拍攝《過客別墅》音樂影片（MV）。張敬軒後來製作咗《Felix - Me & Mr. Cheung》專輯，紀念喺度居住嘅時光。

建築特色
緋荔榭係古典復興式同西式建築，樓高3層，設有圓形窗台、煙囪同露台。建築有8個住宅單位，每個單位嘅面積大約三千平方呎。
緊緻算子

喺泛函分析入邊，一個緊緻算子係講一個線性算子，其中、都係賦範向量空間，而將入邊嘅有界子集打去入邊嘅相對緊緻子集（即係喺入邊嘅閉包係緊緻）。
緊身褲

緊身褲（粵拼：gan2 san1 fu3 | 英文：tights）係一種衣物，指一條緊身噉包住腰並且一路最少包到腳踭位嘅褲，而如果條褲包埋腳板嘅話，噉條褲就算一條襪褲（footed tights）。緊身褲有好多功用，包括著喺條面褲下面做保暖，或者係跳芭蕾舞嗰陣用嚟展示身體線條呀噉。

舞蹈上嘅使用
睇埋：芭蕾舞
古典芭蕾舞嘅舞蹈員喺跳舞嗰陣通常會著緊身褲或者襪褲。一般認為，著住緊身褲跳芭蕾舞有以下嘅好處：
緊身褲會輕輕噉壓縮雙髀嘅肌肉，改善血液循環。
緊身褲喺凍嗰陣可以幫對髀保暖，喺熱嗰陣就可以吸汗。
緊身褲表面一般都比較平滑，所以喺個舞蹈員做一啲會涉及雙髀互相掂到嘅舞步嗰陣，緊身褲可以起到減低摩擦力嘅作用。
喺練習嗰陣，一個學生著住緊身褲令老師可以睇清楚佢雙髀每一嚿肌肉嘅狀態啱唔啱；事實係喺 18 世紀，啲人最初提議男芭蕾舞蹈員要著緊身褲嗰陣其中一個最重要嘅理由就係，佢哋發覺當時男芭蕾舞蹈員「著一般嘅長褲跳舞」嘅做法搞到老師成日都睇唔到男學生上堂嗰時嘅失誤。
喺表演嗰陣，緊身褲幫到舞蹈員展示身體嘅線條。
聯邦州

聯邦州（德文：Bundesland，眾數 Bundesländer）係德國同埋奧地利嘅行政區劃單位。請睇：
德國各聯邦州
奧地利各聯邦州
聯邦酒樓集團

聯邦酒樓集團（Federal Restaurant Group）係香港一個中菜食肆集團，以廣東菜、京川滬菜、泰菜為主，分店嚮港九新界同離島都有，牌子包括聯邦大酒樓、聯邦皇宮大酒樓、聯邦金閣酒家、東薈軒海鮮酒家、金滬庭京川滬菜館、泰棧泰國料理、潮客及月滿坊咁，寫字棲嚮新界荃灣柴灣角街萬達來工業中心。

史
1972年由譚啟明、譚泰、程基、鍾逸民創辦金輪酒樓起。
聯邦花園

聯邦花園（Realty Gardens）係香港島西半山區一個私人樓，嚮干德道41號。
聯邦花園嚮1971年由會德豐起好，前身係個古堡。人工平台上面有5幢大廈，樓高20層，有私人屋苑會所。花園有屋苑巴士同埋公共小巴接送居民去中環同西環幾個地方。
聯邦轄地

聯邦轄地，又叫聯邦轄區、聯邦地區、聯邦區，係聯邦國嘅一種政區，由聯邦政府直轄。
聯邦大廈

聯邦大廈係俄羅斯莫斯科一座摩天大廈，高374米，102層，2015年起好，係全歐洲同俄羅斯最高嘅摩天大廈。
聯邦快遞航空

聯邦快遞航空（FedEx Express）係美國一間航空公司。
聯針

聯針係當人整親或者開刀之後，可以用嚟將傷口同人體組織聯返埋一齊嘅醫療設備。一般係由一支針同埋一啲絲狀嘅嘢組成。
聯邦直轄區

聯邦直轄區（馬來話：Wilayah Persekutuan；英文：Federal Territory）係馬來西亞由聯邦政府管轄嘅一級行政區，由吉隆坡、納閩同埋布城三個地區組成。其中吉隆坡聯邦直轄區喺1974年成立，而納閩同布城隨後分別喺1984年同2001年相繼成立。
呢三個聯邦直轄區由聯邦政府轄下嘅聯邦直轄區部直接管轄，唔屬於任何州屬，因為種種原因而被喺原屬州屬劃分出嚟。
呢三個聯邦直轄區都有獨特之處，其中吉隆坡係馬來西亞嘅首都，布城係聯邦政府嘅行政中心，而納閩係聯邦政府設立嘅離岸金融中心。吉隆坡同布城係雪蘭莪州嘅內飛地，而納閩係沙巴州沿海島嶼。
裘氏

裘（粵拼：kau4）係唐人姓氏，喺《百家姓》裏頭排第171位。

名人
呢篇裘氏係同姓氏有關嘅楔位文章，重未寫完嘅。麻煩你幫手充實佢。